Politiet etterforsker hendelsen, men anser det som en ulykke.

Torsdag ettermiddag klokken 1615 mottok politiet i Oslo melding om en påkjørsel ved Holstein T-banestasjon i Oslo.

– Det har skjedd en ulykke og en person er påkjørt og bekreftet omkommet på stedet, sa operasjonsleder Finn Sverre Belle til TV 2 like etter hendelsen.

Senere torsdag kveld opplyste politiet at den omkomne er en 16 år gammel jente.

– Jenta skal ha gått av T-banen og sklidd på isen før hun ble påkjørt. Så det er en tragisk ulykke, sier Belle.

De pårørende er varslet.

Alt av nødetater er kom til stedet og et kriseteam fra legevakten tok hånd om Føreren og flere personer som var vitne til hendelsen.

Holstein T-banestasjon ligger nord for Oslo sentrum og er det tredje siste stoppet på linjen til Sognsvann. Det er ingen togtrafikk på strekningen mellom Berg og Sognsvann og det vil blir satt opp buss for bane.

– Havarikommisjonen jobber nå på stedet, og stasjonen vil åpne igjen når de er ferdig med arbeidet sitt. Vi forventer at det vil skje i løpet av kvelden, opplyser Belle.